დიმიტრი ბაქრაძის ქუჩა
დიმიტრი ბაქრაძის ქუჩა — ქუჩა თბილისში, მთაწმინდის რაიონში (ვერე). თამარ ჭოველიძის ქუჩიდან ერეკლე ტატიშვილის ქუჩამდე. წარმოიქმნა XIX საუკუნის 60-იან წლებში. მას ჯერ I უბნის ბოქაულის კონსტანტინე იოსების ძე სვიმონოვის სახელი ერქვა (მან 1877 წელს იტალიის კონსულის მკვლელი დააკავა), 1900 წელს დაერქვა აგურის ქუჩის (ბესარიონ ბელინსკის ქუჩა) შესახვევი ამ მიდამოებში მდებარე აგურის ქარხნების გამო. 1922 დიმიტრი ბაქრაძის სახელი ეწოდა. აქვს 1 შესახვევი (ყოფილი II შესახვევი), 1 ჩიხი.